เบอร์ลี่ยุคเกอร์กินรวบ2กิจการ
ธุรกิจเวียดนามดีลจบไตรมาส3กำไรไตรมาส2ลดลงจากต้นปี
24 ก.ค. 2555

ธุรกิจเวียดนามดีลจบไตรมาส3กำไรไตรมาส2ลดลงจากต้นปี
BJC เตรียมสรุปแผนซื้อกิจการ 2 รายการในไตรมาส 3 นี้ ส่วนกำไรจากการดำเนินงานไตรมาส 2 ชะลอตัว ยันทั้งปีรายได้โตเข้าเป้า 15%
นายอัศวิน เตชะเจริญวิกุล กรรมการผู้จัดการใหญ่ บริษัท เบอร์ลี่ ยุคเกอร์ (BJC) เปิดเผยถึงความคืบหน้าของแผนการซื้อกิจการ 2 รายการ ว่า น่าจะได้ข้อสรุปและสามารถเปิดเผยในรายละเอียดได้ในช่วงไตรมาส 3 นี้ ซึ่งจะแบ่งเป็นในประเทศ 1 รายการ และต่างประเทศ 1 รายการ โดยจะเป็นธุรกิจเกี่ยวกับการกระจายสินค้าในประเทศเวียดนาม
นอกจากนี้ บริษัทยังคงเป้าหมายภายหลังการเปิดเขตเสรีเศรษฐกิจอาเซียน (เออีซี) จะเพิ่มสัดส่วนรายได้จากกลุ่มประเทศในอาเซียนให้เพิ่มเป็น 50% ของรายได้รวมในแต่ละปี จาก 15% ในปัจจุบัน
สำหรับประเทศพม่าบริษัทมีความสนใจเข้าไปลงทุนเช่นกัน เพราะมีความได้เปรียบเรื่องระยะทางอยู่ใกล้ประเทศไทย แต่ในเบื้องต้นคงเข้าไปในรูปแบบของธุรกิจกระจายสินค้ามากกว่าการเข้าไปลงทุนตั้งโรงงาน เนื่องจากยังไม่มีความพร้อมในด้านระบบสาธารณูปโภค
“การเปิดเออีซีก็ทำให้การแข่งขันมีสูงขึ้นอยู่แล้ว แต่หากผลิตสินค้าที่ดีมีคุณภาพก็จะทำให้แข่งขันได้ในภูมิภาค” นายอัศวิน กล่าว
ทั้งนี้ ได้เสนอแนะผู้ประกอบการเตรียมพร้อมรับมือเออีซี โดยเฉพาะธุรกิจขนาดเล็กที่มีการลงทุนในต่างประเทศอาจมีความเสี่ยง แนะให้หาพันธมิตรในการขยายธุรกิจและการลงทุน
นายอัศวินยังกล่าวถึงรายได้ของบริษัทในช่วงไตรมาส 2 นี้ ยังอยู่ในช่วงของการตรวจสอบ และมีความไม่แน่นอนในค่าใช้จ่ายบางรายการว่าจะบันทึกในไตรมาส 2 หรือ 3 นี้ แต่ในแง่ของกำไรจากผลการดำเนินงานนั้น ยอมรับว่าลดลงเล็กน้อยจากไตรมาสแรกของปีนี้ เนื่องจากเป็นช่วงวงจรธุรกิจขาลงโดยปกติของบริษัทอยู่แล้ว
อย่างไรก็ตาม หากนำไปเปรียบเทียบงวดเดียวกันของปี 2554 ยังมีการขยายตัวที่ดี เนื่องจากความต้องการทางด้านอุปโภคบริโภคมีการขยายตัวสูงขึ้น รวมถึงบรรจุภัณฑ์ ขณะที่เครื่องมือทางการแพทย์อาจมีการชะลอตัวลงเล็กน้อย แต่เนื่องจากในระยะ 2 เดือนก่อนหน้าราคาน้ำมันปรับตัวลดลง ได้ช่วยลดค่าใช้จ่ายลง ส่งผลให้ผลกำไรจากการดำเนินงานมีการขยายตัวไปในทิศทางที่ดี
“ผมยังมั่นใจว่าทั้งปี 2555 รายได้จะเติบโตตามเป้าหมาย 15% จากปีก่อนที่มีรายได้ประมาณ 3 หมื่นล้านบาท โดยในปีนี้จะมีการรับรู้รายได้จากการลงทุนในต่างประเทศทั้งในเวียดนามและอินโดนีเซีย” นายอัศวิน กล่าว
ขณะเดียวกัน นายอัศวินกล่าวปฏิเสธที่จะให้ความเห็นกรณีที่ไทยเบฟเวอเรจซื้อกิจการบริษัท เฟรเซอร์ แอนด์ นีฟ (F&amp;N) และจะส่งผลดีต่อบริษัทมากน้อยแค่ไหน โดยระบุเพียงว่า BJC เน้นธุรกิจบรรจุภัณฑ์ก็จะเป็นพันธมิตรกับทุกราย